
PROIECT DE REZOLUȚIE LEGISLATIVĂ A PARLAMENTULUI EUROPEAN
referitoare la decizia Consiliului privind încheierea, în numele Uniunii Europene, a Acordului dintre Uniunea Europeană și Islanda privind transferul de date din registrul cu numele pasagerilor (PNR) pentru prevenirea, depistarea, investigarea și urmărirea penală a infracțiunilor de terorism și a infracțiunilor grave
(11283/2025 – C10‑0278/2025 – 2025/0156(NLE))
(Procedura de aprobare)
Parlamentul European,
–	având în vedere proiectul de decizie a Consiliului (11283/2025),
–	având în vedere Acordul dintre Uniunea Europeană și Islanda privind transferul de date din registrul cu numele pasagerilor (PNR) pentru prevenirea, depistarea, investigarea și urmărirea penală a infracțiunilor de terorism și a infracțiunilor grave (11284/2025),
–	având în vedere cererea de aprobare prezentată de Consiliu în conformitate cu articolul 16 alineatul (2), articolul 87 alineatul (2) litera (a) și articolul 218 alineatul (6) al doilea paragraf litera (a) din Tratatul privind funcționarea Uniunii Europene (C10‑0278/2025),
–	având în vedere articolul 107 alineatele (1)și (4) și articolul 117 alineatul (7) din Regulamentul său de procedură,
–	având în vedere recomandarea Comisiei pentru libertăți civile, justiție și afaceri interne (A10‑0000/2026),
1.	aprobă încheierea acordului;
2.	încredințează Președintei sarcina de a transmite poziția Parlamentului Consiliului și Comisiei, precum și guvernelor și parlamentelor statelor membre și ale Islandei.

Încheierea acordului dintre Uniunea Europeană și Islanda transferul de date din registrul cu numele pasagerilor (PNR) pentru prevenirea, depistarea, investigarea și urmărirea penală a infracțiunilor de terorism și a infracțiunilor grave reprezintă un pas important în consolidarea cooperării internaționale în lupta împotriva terorismului și a infracțiunilor transnaționale grave. 

Acordul PNR cu Islanda va permite transferul datelor pasagerilor colectate de companiile aeriene către autoritățile naționale în scopuri de securitate. Este important, deoarece aceste informații pot oferi autorităților elemente importante care să le permită să detecteze tiparele de călătorie suspecte și să identifice complicii infractorilor și teroriștilor, în special pe aceia necunoscuți anterior de autoritățile de aplicare a legii. Acest fapt nu numai că va detecta terorismul și alte forme grave de criminalitate, cum ar fi infracțiunile legate de droguri, traficul de persoane și exploatarea sexuală a copiilor, ci va contribui și la prevenirea comiterii unor astfel de infracțiuni. Prelucrarea datelor PNR s-a dovedit a fi un instrument eficace pentru consolidarea securității spațiului Schengen, contribuind la depistarea criminalității la frontierele externe și permițând statelor membre să aplice o abordare bazată pe riscuri și pe date în spațiul Schengen.

Trebuie subliniat că acordul reflectă un echilibru atent între nevoile în materie de securitate și protecția vieții private a persoanelor. Acordul stabilește norme clare care reglementează prelucrarea, stocarea, utilizarea și păstrarea datelor PNR. Sunt incluse garanții stricte pentru a se asigura că datele sunt utilizate exclusiv în scopuri specificate, sunt păstrate numai pentru perioade limitate și sunt protejate împotriva utilizării abuzive sau a accesului neautorizat. Mecanismele de supraveghere și dreptul la reparații pentru persoanele fizice consolidează și mai mult transparența și responsabilitatea. Acest fapt a fost confirmat de Autoritatea Europeană pentru Protecția Datelor, care a emis un aviz pozitiv concluzionând că acordul conține garanțiile necesare pentru a fi compatibil cu cadrul juridic al UE privind protecția datelor. 

În concluzie, acordul PNR cu Islanda demonstrează o recunoaștere comună a faptului că problemele moderne în materie de securitate necesită soluții transfrontaliere coordonate. Prin combinarea schimbului consolidat de informații cu garanții solide în materie de protecție a datelor, acordul contribuie la îmbunătățirea siguranței călătoriilor internaționale, respectând în același timp statul de drept și drepturile fundamentale.

Consolidarea cooperării internaționale în domeniul aplicării legii, în special prin schimbul de informații eficace și în timp util, este esențială pentru a răspunde amenințărilor complexe și în continuă evoluție reprezentate de terorism și de infracțiunile transnaționale grave și, la rândul său, pentru a îmbunătăți siguranța și securitatea cetățenilor noștri. De aceea, este important ca Parlamentul European să aprobe încheierea acestui acord de către Consiliu.


[bookmark: _Toc222734170][bookmark: iEnd]ANEXĂ: DECLARAȚIE PRIVIND CONTRIBUȚIILE
Raportorul declară pe propria răspundere că nu a inclus în raportul său nicio contribuție de la reprezentanți de interese care intră sub incidența Acordului interinstituțional privind un registru de transparență obligatoriu[footnoteRef:1] sau de la reprezentanți ai autorităților publice din țările terțe, inclusiv misiuni diplomatice și ambasade ale acestora, care trebuie inclusă în prezenta anexă în conformitate cu articolul 8 din anexa I la Regulamentul de procedură. [1:  Acordul interinstituțional din 20 mai 2021 dintre Parlamentul European, Consiliul Uniunii Europene și Comisia Europeană privind un registru de transparență obligatoriu (JO L 207, 11.6.2021, p. 1, ELI: http://data.europa.eu/eli/agree_interinstit/2021/611/oj).] 

